Ο **Κώστας Πρέκας** (Αιγάλεω 26 Αυγούστου 1941) είναι Έλληνας ηθοποιός και θιασάρχης. Κατά τη διάρκεια των νεανικών του χρόνων ασχολήθηκε με τον αθλητισμό και διατέλεσε πρωταθλητής Ελλάδος ως καταδύτης του Ολυμπιακού, ενώ ήταν αθλητής και στην ομάδα υδατοσφαίρισης.

Θεατρική πορεία
---------------

Ξεκίνησε να σπουδάζει υποκριτική στη Σχολή Θεάτρου του Κωστή Μιχαηλίδη το 1964. Τον ίδιο χρόνο έκανε την πρώτη του εμφάνιση στο θεατρικό "σανίδι" στο έργο "Τρεις αδελφές" του Τσέχοφ, μετέχοντας στο θίασο του Κώστα Μουσούρη.

Το 1971 ίδρυσε το δικό του θίασο ενώ από τα τέλη της δεκαετίας του '80 στράφηκε ολοκληρωτικά στο θέατρο, υπηρετώντας κυρίως το κλασικό ρεπερτόριο. Αρκετά νωρίτερα είχε ξεκινήσει να αναπτύσσει καλλιτεχνικές συνεργασίες με διαφόρους θιάσους, ενώ συνεργάστηκε και με το Εθνικό Θέατρο.

Το (πρώην) θέατρο "Όραμα" του ηθοποιού, στου Παπάγου Αττικής
Από τις αρχές της δεκαετίας του 1990 έως και το 2010 είχε αποκτήσει ιδιόκτητο χώρο, το θέατρο "Όραμα" στην περιοχή του Παπάγου.

Κινηματογράφος
--------------

Ο Πρέκας έχει γίνει ιδιαίτερα γνωστός και από τον κινηματογράφο, όπου πρωταγωνίστησε σε περίπου 20 ταινίες, κάποιες από τις οποίες ήταν υπερπαραγωγές. Για την ερμηνεία του στην ταινία του Ντίμη Δαδήρα *Στα σύνορα της προδοσίας* τιμήθηκε με το βραβείο Α' ανδρικού ρόλου στο Φεστιβάλ Ελληνικού Κινηματογράφου της Θεσσαλονίκης το 1968.

Κατά τη διάρκεια της επταετίας ο Κώστας Πρέκας έλαβε μέρος σε αρκετές κινηματογραφικές παραγωγές. Ο ίδιος σε κατά καιρούς δηλώσεις και εμφανίσεις του στα ΜΜΕ δεν έχει κρύψει ότι παραμένει λάτρης εκείνης της περιόδου όπως και παλαιότερων καταστάσεων εκτροπής.

Αθλητική καριέρα
----------------

Ο Κώστας Πρέκας ήταν πρωταθλητής Ελλάδας στις καταδύσεις στο αναπηδητήριο το 1963, 1964, 1965, 1966 και 1967, καθώς και από τραμπολίνο 3 μέτρων το 1961, 1962, 1963, 1964, 1965, 1966 και 1967.

Εργογραφία
----------

### Κινηματογράφος

| Έτος | Τίτλος | Χαρακτήρας |
| --- | --- | --- |
| 1960 | *Νύχτες στο Μιραμάρε* | Παπ |
| 1962 | *Η Ελληνίδα και ο έρωτας* | Πάρης |
| 1963 | *Αθώα ή ένοχη* | δημοσιογράφος |
| 1965 | *Οι εχθροί* | Φώτης, εργαζόμενος φοιτητής |
| 1966 | *Οι κυρίες της αυλής* | Τάσος |
| 1967 | *Ο γεροντοκόρος* | Ντέμης |
| *Δημήτρη μου, Δημήτρη μου* | Ρένος Αντωνίου |
| 1968 | *Η μοίρα μιας γυναίκας* | Άλκης  |
| 1968 | *Στα σύνορα της προδοσίας* | Γκιόρκι Ντιμιτρίεβιτς - Γιώργος Δάρας |
| 1969 | *ΟΧΙ* | Δημήτρης Νικολάου |
| *Κατηγορώ το κορμί μου* |  |
| 1970 | *Η Μεσόγειος φλέγεται* | Παύλος Δελής, υποπλοίαρχος |
| *Η ζούγκλα των πόλεων* | Νίκος Αυγέρης-Σινιάσκος |
| *Έρωτας δίχως σύνορα* |  |
| 1971 | *Εσχάτη προδοσία* | Κώστας Βάρσος, λοχαγός |
| *Ο επαναστάτης Ποπολάρος* | Ζέπος Πεμπονάρης |
| 1972 | *Καυτή εκδίκηση* | Μιχάλης Πασχαλίδης |
| 1974 | *Ψυχή και σάρκα* | Πέτρος Ράλλης, πιλότος της Ikarian Lines |
| 1979 | *Το μήλο του Σατανά* | επιθεωρητής Ζάρας |
| 1985 | *Τα πρόσωπα του Θεού* | Ανδρέας Αποστόλου |

### Τηλεόραση

| Έτος | Τίτλος | Κανάλι |
| --- | --- | --- |
| 1973 | Η συνωμοσία της σιωπής | ΕΙΡΤ |
| 1979 | Εισβολή από άλλο πλανήτη | ΕΡΤ |
| 1981 | Η απερίγραπτη | ΥΕΝΕΔ |
| 1982 | Ανάμεσα σε τρεις γυναίκες | ΥΕΝΕΔ |
| 1983 | Μαργαρίτα Στέφα | ΕΡΤ2 |
| 1987 | Απόδραση | ΕΡΤ |
| 1996 | Ένας έρωτας | Mega |
| 2005 | Στο παρά πέντε - Επεισόδιο 35 | Mega |

### Θέατρο (στην Τηλεόραση)

| Έτος | Τίτλος |
| --- | --- |
| 1980 | Οι ξεριζωμένοι |
| 1982 | Το παιχνίδι της τρέλας και της φρονιμάδας |
| 1998 | Μια ατελείωτη νύχτα |

Πηγές
-----

* Βιογραφικό του ηθοποιού
* Φιλμογραφία του ηθοποιού Αρχειοθετήθηκε 2012-05-05 στο Wayback Machine.
* Φιλμογραφία & θεατρογραφία του ηθοποιού

Παραπομπές
----------

1. ↑  Συνέντευξη του Κώστα Πρέκα
2. ↑  «Γ.Γ.Α. αρχείο Πρωταθλητές των Καταδύσεων στην κατηγορία Ανδρών». Αρχειοθετήθηκε από το πρωτότυπο στις 25 Ιουνίου 2002. Ανακτήθηκε στις 25 Ιουνίου 2002.
3. ↑  Kassaveti, Ursula-Helen (2018). «Ρένα Γαλάνη: Μία πρώιμη γυναικεία κινηματογραφική γραφή τη δεκαετία του 1960». *Google Scholar*.